РЕПУБЛИКА СРБИЈА

НАРОДНА СКУПШТИНА

Одбор за здравље и породицу

18 Broj: 06-2/94-23

26. април 2023. године

Б е о г р а д

ЗАПИСНИК

ЧЕТВРТЕ СЕДНИЦЕ ОДБОРАЗА ЗДРАВЉЕ И ПОРОДИЦУ

ОДРЖАНЕ 25. АПРИЛА 2023. ГОДИНЕ

Седница је почела у 12,00 часова.

Седници је председавао доц. др прим. Дарко Лакетић, председник Одбора.

Седници су присуствовали чланови Одбора: др сци. мед. Санда Рашковић Ивић, Бошко Обрадовић, др Нада Мацура, Биљана Илић Стошић, мр Светлана Милијић, Марија Тодоровић, проф. др Владимир Ђукић, проф. др Зоран Радојичић, Марија Војиновић, др Зоран Зечевић, Селма Кучевић, Јана Матеовић и др Марко Богдановић.

Седници Одбора је присуствовала заменик члана Одбора: Дејана Васић (др Муамер Бачевац).

Седници нису присуствовали чланови Одбора: Ђорђо Ђорђић и Марија Јевђић, као ни њихови заменици.

Седници Одбора су присуствовали народни посланици др Татјана Јовановић и проф. др Мирка Лукић Шаркановић (заменик члана Одбора).

Седници Одбора присуствовали су и представници Министарства здравља: државни секретар др Мирсад Ђерлек, заменик помоћника министра у Сектору за јавно здравље и програмску здравствену заштиту Славица Јевтић, директор Управе за биомедицину др Александра Влачић, помоћник миснистра у Сектору за инспекцијске послове Горан Стаменковић, члан Сектора за лекове и санитетски материјал Наташа Савић, представник Програма за интеграцију Рома у друштвено политички систем Срђана Јовановић; из Министарства за бригу о породици и демографију: министар проф.др Дарија Кисић Тепавчевић, државни секретар Стана Божовић, помоћник министра за политику наталитета и репродуктивно здравље проф. др Сандра Шипетић Грујичић и помоћник министра за породично правну заштиту Јасмина Пекмезовић.

Пре преласка на утврђивање дневног реда, председник Одбора обавестио је присутне да је Бошко Обрадовић поднео предлог Обору за допуну дневног реда, са следећим тачкама: Проблеми у функционисању Клинике за психијатријске болести „Др Лаза Лазаревић“ у Београду, Предлог за оснивање Пододбора за биоетику, као и разматрање проблема „Беле куге“ у Србији и стања у српским породилиштима.

Сагласно члану 92. став 7. Пословника Народне скупштине, Бошко Обрадовић образложио је предлоге за допуну дневног реда. Поводом првог предлога, упозорио је на вишемесечни штрајк запослених у Клиници за психијатријске болести „Др Лаза Лазаревић“ у Београду, покренутог због проблематичнг и контроверзног понашања директорке ове установе, због чега се запослени суочавају са проблемима опструкције рада, мобинга, претње отказима, као и одласка великог броја врхунских лекара и медицинских сестара. Сматра да је крајње време да Одбор помогне решавању овог проблема, уз напомену да је и министарка здравља тражила смену поменуте директорке. Поводом друге теме, значајне за оба министарства, истакао је да су бројна питања из области биоетике у савременим околностима све контроверзнија и тежа, те да је неопходно ову тему детаљније размотрити. Тема беле куге у Србији и стања у српским породилиштима, додао је, захтева јавно слушање, на којем би поред народних посланика требало позвати представнике различитих удружења, струка и истакнуте појединце који се баве овом тематиком, како би се ушло у траг овом веома сложеном проблему.

Доц. др прим. Дарко Лакетић, председник Одбора, навео је да је прва предложена тема већ предмет представки које су раније стигле Одбору, због чега се на овој седници образује радна група за представке, која ће их размотрити и припремити предлоге за њихово решавање. Поводом друге теме, сложио се са ставом да област биоетике садржи мноштво дилема, превасходно моралне природе и додао да предложено формирање пододбора није у складу са делокругом рада овог одбора и да би то отворило питање ангажмана Српског лекарског друштва и осталих еснафских организација, којима је то примарни задатак. Поводом треће теме, става је да при разматрању информација о раду министарства треба утврдити шта се урадило по питању инвестиционих улагања у српска породилишта те да питање породице, брака, проблема беле куге и друштвене бриге о породици захтева тематску седницу, која заслужује посебно време, учеснике и сарадњу са Министарством за бригу о породици и демографију, као носиоцем теме. Овај проблем датира деценијама уназад и о томе треба разговарати и тражити најбоље решење. Потом је позвао присутне да се изјасне о предложеним допунама дневног реда.

Одбор већином гласова **није прихватио** предлоге за допуну дневног реда, са следећим тачкама:

-Проблеми у функционисању Клинике за психијатријске болести „Др Лаза Лазаревић“ у Београду (4 гласа за, 10 гласова против, 1 уздржан од укупно 15 присутних),

-Предлог за оснивање Пододбора за биоетику (3 гласа за, 10 гласова против, 2 уздржана од укупно 15 присутних),

-Проблем “Беле куге“ у Србији и стање у српским породилиштима (4 гласа за, 10 гласова против, 1 уздржан од укупно 15 присутних).

На предлог председника Одбора, већином гласова **усвојен ј**е следећи дневни ред:

Д н е в н и р е д

1. Разматрање Информације о раду Министарства здравља за период октобар -децембар 2022. године,

2. Разматрање Информације о раду Министарства за бригу о породици и демографију за период 27. октобар -31. децембар 2022. године,

3. Разматрање Информације о раду Министарства за бригу о породици и демографију за период јануар-март 2023. године,

4. Образовање Радне групе за разматрање представки грађана и организација,

5. Разно

Пре разматања утврђеног дневног реда, Одбор је, без примедаба, усвојио Записник треће седнице Одбора, која је одржана 2. децембра 2022. године.

Прва тачка дневног реда: **Разматрање Информације о раду Министарства здравља за период октобар - децембар 2022. године**

Доц. др прим. Дарко Лакетић, председник Одбора, подсетио је да према члану 229. Пословника Народне скупштине, министар информише надлежни одбор о раду министарства једном у три месеца, те да на седници одбора питања министру о поднетој информацији могу да постављају чланови надлежног одбора, као и овлашћени представник посланичке групе која нема члана у том одбору, а о закључцима поводом поднете информације, одбор подноси извештај Народној скупштини. Сагласно члану 79. Пословника Народне скупштине, дао је реч представнику Министарства здравља.

Др Мирсад Ђерлек, државни секретар Министарства здравља, у уводном излагању је навео да је Одлуком о избору Владе, 26. октобра 2022. године, за министра здравља изабрана проф. др Даница Грујичић. Од активности Министарства у извештајном периоду издвојио је следеће: доношење пет решења о давању сагласности на акте РФЗО-а и 11 правилника; рад Сектора за лекове и медицинска средства, психоактивне контролисане супстанце и прекурсоре; планове за управљање медицинским отпадом; рад на усаглашавању законодавних аката са актима Европске уније и укљученост овог министарства у Поглавље 23 и Поглавље 28; усавршавање дигитализације као неопходног елемента за функционисање здравственог система и функционисање Државног дата центра за управљање и чување података у Крагујевцу; рад Сектора за инспекцијске послове; јачање људских ресурса и капацитета Управе за биомедицину, посебно имајући у виду важност активности које се обављају у оквиру ове јединице, као што су трансплантација ткива и органа, трансфузија, вантелесна оплодња и доношење аката у вези са тим. Додао је да без обзира на политичку припадност, сви имамо један циљ, односно једну државу према којој треба да се односимо одговорно, те да очекује добронамерне критике, у циљу побољшања рада Министарства.

У дискусији поводом ове тачке дневног реда, учествовали су: Бошко Обрадовић, др сци. мед. Санда Рашковић Ивић, др Зоран Зечевић, Селма Кучевић, проф. др Владимир Ђукић, проф. др Мирка Лукић Шаркановић и доц. др прим Дарко Лакетић.

Бошко Обрадовић упутио је замерку што на седници, са овим дневним редом, није присутна министарка здравља. Поводом поднете информације, осврнуо се на рад група за интерну ревизију и јавне набавке, које се налазе у оквиру уже унутрашње јединице изван сектора и Секретеријата и упитао колико грађане Србије коштају разне јавне набавке у сектору здравства, да ли су цене изградње нових здравствених установа реалне, на који начин и које фирме су ангажоване на тим пословима. Нагласио је да сваки евентуални динар који оде у коруптивне сврхе, значи изливање народних пара у приватне џепове и директно иде на штету здравља грађана, јер умањује буџет за улагање у здравствену заштиту по разним основама. Поводом информације да је министарка здравља предложила Влади смену директорке Клинике за психијатријске болести „Др Лаза Лазаревић“ у Београду, затражио је појашњење и упозорио да се ова клиника распада под влашћу тренутне директорке, те да је најмање 50 здравствених радника, медицинских сестара и лекара, прворазредних стручњака у овој бранши дало отказ и напустило клинику за време њеног мандата. У оквиру континуираних учешћа координационог тима за спровођење Програма за подршку дојењу, породичној и развојној нези новорођенчета, упитао је да ли је икада било која здравствена или санитарна инспекција ушла у српска породилишта да погледа исхрану трудница, те том приликом показао слике и упоредио оброке у нашим и породилиштима других држава. Навео је и проблеме хигијене, акушерског насиља, нехуманог третмана трудница и породиља, због чега, по различитим анкетама, између 10 до 20 % породиља неће да рађа други пут, као и то да породиље умиру у српским породилиштима због потпуно невероватних грешака у 21 веку. У вези са тим, истакао је да је Посланичка група Српски покрет Двери – Патриотски блок констатовала да стање у српским породилиштима није добро и дала пропоруку Влади о преусмеравању буџетских средстава за њихову обнову и изградњу националног центра за наталитет. Кампањом ''Једна је мајка'', ова посланичка група Влади указује на неопходност ребаланса буџета и предлаже да се средства у износу од 65 милиона динара, са раздела Министарства финансија преусмере на раздео Министарства здравља, за изградњу и обнову породилишта у Србији, као и да се средства у износу од 850 милиона динара, намењена за изградњу националног фудбалског стадиона, преусмере у национални центар за наталитет и даље подизање капацитета у породилиштима, као и нa програме унапређења репродуктивног здравља и одгајања деце. Затим, да се буџетом за 2024. годину планирају средства за обнову свих породилишта, подизање њихових кадровских капацитета, побољшање исхране трудница, постпарталне неге и помоћи за све породиље у Србији. Оценио је ово приоритетним питањем и додао да је слика породилишта заправо слика озбиљности једне нације, те да због проблема беле куге, породилишта треба да буду епицентар оба министарства, како би на том примеру држава показала да јој је стало до победе над белом кугом.

Др сци. мед. Санда Рашковић Ивић рекла је да се у потпуности слаже са претходно изнетим ставовима поводом теме породилишта. У вези са поменутом ситуацијом у Клиници за психијатријске болести „Др Лаза Лазаревић“ у Београду, додала је да је под управом поменуте директорке ова клиника приватизована и да полако прераста у геријатријски центар. Оценила је срамотним то што се најстарија психијатријска болница на Балкану распада, што је око 50 здравствених радника напустило болницу за време мандата ове директорке, а да се тим поводом ништа не предузима и поред тога што је министарка тражила њено разрешење. Подсетила је да је ова установа основана 1861. године, да је 2011. године обележено 150 година постојања исте, као и да су се из ње развиле све друге болнице, не само у Србији, већ и у другим републикама бивше Југославије. Затим, упозорила је на неправилности у раду и појаву корупције унутар Градског завода за хитну медицинску помоћ, Београд, на које указује невладино удружење Покрет ''Право на живот- Мери''. Наиме, ово удружење у координацији са запосленима хитне медицинске помоћи, тврди да корупција иде од директора Завода, који се нагло обогатио од када је дошао на то место, за шта постоје докази, те да постоје новачне малверзације у вези са превозом болесника у иностранство. Због наведеног, тражи да се у овај завод пошаље инспекција.

Др Зоран Зечевић упутио је замерку председнику Одбора због ретких седница. Критички се осврнуо на то што Град Прокупље за функционисање свог дома здравља плаћа закупнину за приватни простор, у којем, тврди, нема услова за ову делатност, док се у близини овог простора налазе рекламе одређених приватних ординација, које нуде много боље услове лечења него што их пацијенти имају у државном дому здравља, уз исте те лекаре из државног сектора. Поменуо је и да овај град продаје велелепни локал у центру, где је некада била апотека у државном власништву, по цени од свега 600 евра по квадрату. Указао је на пропуст у раду овог министарства, које је од 2019. године, када је усвојен нов Закон о здравственој заштити, било у обавези да у року од 18 месеци усклади све правилнике са овим законом, а од тога је усклађено само 10 % подзаконских аката. Прописи који се односе на функционисање приватних здравствених установа, апотека и лабораторијских установа, остала су недовршена, што се лоше одражава на праксу истих. Навео је и пример Завода за здравствену заштиту радника Крагујевац, који да би функционисао у складу са законом, треба да има пет запослених специјалиста медицине рада, а завод има само једног и то пензионера, који поред овог посла, обавља и друге прегледе. Са друге стране, приватна Поликлиника „Свети Стефан“, са три запослена специјалиста медицине рада није могла да добије решење уз образложење да то није у складу са законом. Иста поликлиника је од 2017. године имала око 30-так здравствених надзора, док завод није ни један. Стога, пита да ли у овој земљи закони важе подједнако за све или сукцесивно. Навео је и питање нестале опреме и нерешених дугова здравствених установа, као и питање изградње клиничког центра у Крагујевцу, за који ни пројекат није почео да се ради, а постоје информације да ће ти радови почети крајем ове године. Имајући у виду да Европска инвестициона банка даје сагласност на пројекат, занима га да ли се нешто у овој држави може урадити без зајма и без тога да пројектант вредност тих радова утврди неколико пута већим него што је то реално, да би посао добили људи блиски власти.

Доц. др прим. Дарко Лакетић, председник Одбора, одговорио је да се у Прукупљу гради најмодернији здравствени центар и да је локална самоуправа због ове реконструкције била у обавези да нађе адекватан простор за дом здравља, као алтернативни смештај. У вези са простором некадашње апотекарске установе у центру Прокупља, додао је да су за концесију поменуте установе гласали и одборници Српске странке Заветници.

Селма Кучевић, зарад информисаности грађана, упитала је представнике министарства да ли је тачно да се у Новом Пазару гради клинички центар и да је 31. марта ове године постављен камен темљац у те сврхе или се поменути радови односе на доградњу Опште болнице Нови Пазар.

Др Мирсад Ђерлек, државни секретар Министарства здравља, обавестио је да министарка тренутно присуствује церемонији уручења уговора о запослењу за 100 лекара и 200 медицинских сестара, те да је стога оправдано одсутна са ове седнице. У вези са питањем јавних набавки, непосредно пред овај долазак, имао је састанак са представницима Јединице за имплементацију пројекта „Реконструкција четири клиничка центра у Србији: Београд, Нови Сад, Ниш и Крагујевац“, на којем му је речено, да упркос свим поскупљењима, цена квадрата градње ових установа остају исте. Наиме, цена изградње Универзитетског клиничког центра у Београду износи хиљаду евра по метру квадратном, што је имајући у виду актуелне цене у Београду задовољавајуће. Слаже се да све токове новца треба испитати и грађанима полагати рачуне. У вези са поменутом психијатријском клиником, изнео је да је министарка здравља два пута тражила смену директорке, али да директоре терцијарне здравствене установе може да смени само Влада. Поводом указивања на лошу ситуацију у српским породилиптима, изнео је да је председник државе на састанку са министарком обећао да ће сва породилишта у Србији бити обновљена и да је у те сврхе од министра финансија тражио да се обезбеде средства. Истакао је да се након борбе против корона вируса наставља континуиран рад на унапређењу нашег здравственог система, посебно на борби против беле куге. Упоређивањем података из 2021. и 2022. године, број рођене деце је већи за 500, што је још увек мало у односу на број умрлих, уз напомену да је потребно утврдити утицај корона вируса на негативан природан прираштај, који је последњих десет година осим у Новом Пазару, Тутину и Прешеву, присутан свуда у Србији. Задатак Министарства је да учини све да повећа број новорођене деце, да услове у нашим породилиштама побољша и приближи онима у Европској унији, што је дуготрајан и тежак процес. У вези са примедбом неусклађивања подзаконских аката са Законом о здравственој заштити, рекао је да ће се већ наредног дана обратити сектору стриктно задуженим за ове активности, како би што пре ускладили ова акта, уз напомену да је корона доста утицала на кашњење у овом делу рада министарства. Такође, наставља се политика финансијских капиталних инвестиција у здравство и у те сврхе милијарду евра уложено је у здравствени ситем Србије, што није урађено последњих 70 година. Изнео је визију министарке здравља, да медицину рада и многе специјалистичке службе спусти на ниво домова здравља, како би примарну здравствену заштиту вратила на позицију које заслужује, пре свега због важности превентиве, раног откривања болести и скрининга. Раније преузимање оснивачких права над домовима здравља од стране јединица локалне самоуправе, оценио је погрешним и пренео идеју Министарства, да свака месна заједница има амбуланту и сваки грађанин адекватну здравствену заштиту, без обзира на то у ком делу државе живи. Потврдио је да ће Шумадија добити један од најсавременијих клиничких центара, уз напомену да ће требати три до четири године да се он сагради и додао да се у Новом Пазару неће градити клинички центар јер то захтева да установа има одређени број доктора наука, научних радова, кадрова, што овај град не испуњава.

Проф. др Мирка Лукић Шаркановић истакла је да у здравству постоје вишедеценијски проблеми, који су се услед ковид пандемије интензивирали. Слаже се да треба чешће сазивати седнице одбора, како би се благовремено утицало на решавање проблема у здравству. Осврнула се и на проблем несташице крви, за којом је потреба велика због бројних хируршких интервенција. Имајући у виду да систем добровољног давалаштва крви у Србији није развијен као раније, да је и поред примењених мера сигурности он скопчан са извесним ризицима по здравље, те да све то поскупљује јединицу крви, као и лечење, сугерисала је да се у што више здравствених центара уведу апарати за спашавање крви односно да се користи аутологна крв, која би могла да замени туђу крв и да се користи само за хитне случајеве. Додала је да би се овим за једну трећину смањили трошкови трансфузије, а крв би увек била доступна.

Проф. др Владимир Ђукић дели мишљење да министар здравља треба да присуствује овим седницама Одбора. Подсетио је на договор са претходне седнице у вези са организовањем јавног слушања у области биомедицине те да би то помогло у схватању проблема биолошке потпомогнуте оплодње, несташице крви и опште организације трансфузијске службе и њене релативно успешне реформе. Његова основна примедба се односи на недовољне капацитете управе за бомедицину. Навео је да подржава све претходно речено у вези са породилиштем и нагласио да без већих плата здравственог особља, лекара, бабица и медицинских сестара нема ни већег квалитета рада као и да најбољу опцију за исхрану трудница и породиља види у кетерингу. Осврнуо се на податке Светске здравствене организације, према којима преко 200 хиљада мајки премине на порођају или услед болести у вези са порођајем и додао да је у Србији то неупоредиво мање. Међутим, наша држава још увек не бележи смањење броја мртворођених беба и због тога треба више радити на пренаталном и постнаталном скринингу. Министарство је у ове сврхе дало допринос увођењем скринига за рано откривање амиотрофичне латералне склерозе, као и скринига за откривање глувоће код беба. Сматра да је неопходно више радити на убрзању одобравања средстава за здравствене установе, постављању приоритета, обезбеђивању већег стандарда здравственим радницима, хармонизацији односа приватних и државних здравствених установа и увођењу озбиљне дисциплине у здравству, уз напомену да корупција није највећи проблем здравственог система, већ да су то мањак знања и лоша организација.

Др Александра Влачић, директорка Управе за биомедицину, истакла је да су активности трансфузијске медицине, дефинисане Законом о трансфузијској медицини, организоване кроз седам овлашћених трансфузијских здравствених установа и 43 болничке банке. Те установе су Институт за трансфузију крви Србије, заводи за трансфизију крви у Нишу, Новом Саду, Крагујевцу и Суботици, који су у оснивању, КБЦ Земун и Општа болница Ужице и у њима се обавља прикупљање, обрада и диструбуција крви. У болничким банкама обавља се примена односно клиничка трансфузија. Напоменула је да је реорганизација трансфузијске службе у Србији још увек у току, као и да се поменуте аутологне односно алогене трансфузије обављају у центрима за трансплантацију матичних ћелија, за шта су овлашћене здравствене установе у којима се ради трансплантација код одређених индикација. Додала је да наша држава набавља матичне ћелије као члан Светског регистра давалаца матичних ћелија хематопоезе, који броји 900 хиљада давалаца, а којем се наша земља прикључила пре десет година и има 12 хиљада давалаца. Поменула је да су апарати који користе аутологну крв набављани у зависности од интересовања здравствених установа и потврдила значај истих. Изнела је податак да је у прошлој години прикупљено 208 хиљада јединица крви (од тога је 75 хиљада прикупио Институт за трансфузију крви), као и да се непрестано улаже труд како би се уз кампање и промоције покриле редовне потребе становништва за крвљу, као и за ванредне ситуације.

Поводом ове тачке дневног реда није било више предлога ни дискусије.

Одбор је сагласно члану 229. Пословника Народне скупштине, размотрио Информацију о раду Министарства здравља за период октобар - децембар 2022. године и одлучио већином гласова (11 гласова за, 3 гласа уздржана од укупно 14 присутних) **да је прихвати**, о чему ће поднети извештај Народној скупштини.

Друга тачка дневног реда: **Разматрање Информације о раду Министарства за бригу о породици и демографију за период 27. октобар - 31. децембар 2022. године**

Проф. др Дарија Кисић Тепавчевић, подржала је иницијативу да питање демографије и беле куге буде тема јавне расправе, посебно јер сматра да је то заједничко питање Народне скупптине, Владе, академске заједнице, невладиних организација и друштва у целини. Изнела је да је поносна на оно што је за овај кратак временски период урађено, и што се планира, као и на свој тим. С тим у вези, Министарство је формирало три савета: Савет за права детета, Савет за унапређење међугенерацијске сарадње и солидарности и Савет за питање старења и старости. Затим, усвојена је нова уредба која регулише право и начин доделе субвенције мајкама за први стан. Изменама Закона о финансијској подршци породици са децом регулисаће се право на одсуство ради неге детета након трећег месеца од рођења детета за супруге жена предузетница, као и право на две године трајања породиљског одсуства за жене предузетнице за треће дете и свако наредно дете. Остала права жена предузетница која до сада нису изједначена са женама које су у радном односу, захтевају измене Закона о здравственој заштити и Закона о доприносима за обавезно социјално осигурање, који су у надлежности других министарстава. Ово министарство се такође бави питањем злоупотребе коришћења деце у медијима, у вези са чим је од почетка ове године било 884 предмета, од чега је више од 80 % до сада решено. Затим, урађен је преднацрт Породичног закона, којем следи јавна расправа, а који предвиђа, између осталог, укидање могућности склапања дечијих бракова, као и нове мере заштите од насиља у породици. Све донете одлуке у вези са субвенцијама, дечијим додацима и паушалима за набавку опреме, усклађене су са растом цена на мало. Такође, у децембру прошле године, усвојена је Стратегија о деинституционализацији и развоју услуга социјалне заштите у заједнци, сагласно којој је Министарство за рад, запошљавање, борачка и социјална питања предузело читав низ мера и активности, уз подршку овог министарства, како би што мање деце било смештено у установе социјалне заштите. Процена је да постоји недостатак хранитеља, због чега је ово министарство заједно са Уницефом иницирало читав низ активности, за које очекује помоћ и подршку свих. Истакла је да су завршена два национална истраживања, од којих се једно односи на знање, ставове и понашање деце, ученика средње школе по питању репродуктивног здравља, а друго истраживање се односи на самоперцепцију младих у породичном контексту, како би се на тај начин у групи младих особа идентификовало на који начин и где виде себе у неком наредном периоду. Идеја је да се мере прилагоде њиховом виђењу овог периода живота. У склопу планираних активности заједно са Министарством здравља, поменула је заједничке пројекте усмерене на побољшање услова у породилиштима, јер осим изградње и реновирања ових просторија, неопходно је опсежније јачање психосоцијалне подршке женама. За приказане слике јеловника, нагласила је да су ти оброци можда скромни, али да су то ипак избалансирани оброци и додала да болнице не би требало да изгледају као хотели, пре свега из санитарно-хигијенског разлога. Будући да су истраживања неких невладиних организација показала да се велики проценат жена, чак 30%, не одлучује на рађање другог детета због лошег искуста у породилиштима, подвукла да сви треба да се удружимо да се ова ситуација поправи. Имајући у виду да је индикатор на основу којих се мери успешност рада овог министарства стопа фертилитета, нагласила је да решавање овог проблема захтева одређено време. Охрабрују подаци од прошле и почетка ове године, који показују да постоји тренд пораста рађања. Ипак, подвукла је, тај тренд пораста треба да буде много бржи да би се добила битка са овим демографским питањем.

У дискусији поводом ове тачке дневног реда, учествовали су: Бошко Обрадовић, др Зоран Зечевић и проф. др Владимир Ђукић.

Бошко Обрадовић је подсетио на идеју Српског покрета Двери о формирању Министарства за бригу о породици и демографију, са којом су 2011. године ушли у политику, а коју је владајући режим прихватио након десет година. Похвалио је прихватање идеје организовања јавног слушања о проблему беле куге у Србији и стању у српским породилиштима, јер су то теме опстанка наше нације. Поновио је свој став да су резултати последњег пописа становништва разлог за увођење ванредног стања у Србији. Јер, ако једна држава, по разним статистичким проценама, изгуби између 500 и 750 хиљада становника у периоду између два пописа од 11 година, динамика нестанка нашег становништва је за неколико деценија, што довољно говори о озбиљности ситуације. Сматра да један министар, са скромним буџетом, једно овако озбиљно питање не може сам да реши. Позитивно је оценио активности овог министарства на покретању радних група, измена и допуна закона, као и на формирању нових савета. Истакао је значај реновирања породилишта, што је доста бржа реакција државе у односу на оних десет година, уз напомену да се на обећања председника државе о обнови свих породилишта у Србији не треба ослањати. Као приоритет, предложио је формирање националног центра за наталитет уместо изградње националног стадиона, јер да би неко играо на тим стадионима, мора прво да се роди. Први задатак овог центра био би утврђивање разлога великог степена стерилитета у Србији, односно да ли је разлог бомбардовање Србије осиромашеним уранијом или су то велики број абортуса, нездрави стилови живота, загађење воде, ваздуха, хране, док би други задатак био лечење неплодности, уз промоцију свих видова решавања проблема беле куге, као што су лечење стерилитета, вештачка оплодња, усвајање деце, хранитељство. Посебно је похвалио формирање радне групе за очување репродуктивног здравља, с обзиром на то да је у нашој земљи занемарен проблем неинформисаности грађана, омладине, трудница, нових родитеља о својим правима. С тим у вези, сматра да би свака трудница или породиља требало да добије неку врсту приручника о својим правима за време боравка у здравственој установи и додао да ће Двери ускоро предложити декларацију о заштити права трудница и породиља, у оквиру које ће бити тај приручник. Нагласио је значај информисаности о дојењу, које је у катастрофалном стању у Србији, где и поред препорука СЗО, само око 12% породиља задржи процес дојења. Нагласио је да би око ових тема требало најлакше постићи национални консензус, те да би импулси за сарадњу требало да дођу и од власти, а не само од опозиције и додао да му се чини да се све позитивне и добре идеје које долазе од опозиције олако одбацују, што је пракса која треба да се промени.

Др Зоран Зечевић похвалио је рад министарке и нагласио да Српска странка Заветници, посланичка група којој припада, није опозиција свом народу и држави, те да они имају обавезу да похвале добро, да критикују оно што ваља, као и дају предлоге за решавање одређеног проблема. Подсетио је на предлог ове посланичке групе да се сагледа економска могућност да се женама које роде четврто и пето дете омогући да примају један загарантован лични доходак и на тај начин се више посвете деци. Такође, предлагали су да ово министарство, у сарадњи са Министарством здравља оформи тимове које би чинили породични лекар и социјални радник, уз напомену да је ово и министарка здравља заговарала. Увођење ових тимова допринело би јачању превентиве и уштеди у здравству. Лекари и социјални радници би могли да сагледају проблематику породице, размере наследне болести, као и њен социјални статус, чиме би се остварио реалан контакт са животом наших људи и породица. Мишљења је да пре приче о наталитету, треба наћи начин како сачувати породицу, спречити наркоманију и сагледати проблеме унутар породице. Јер, ако родитељи раде по цео дан, питање је коме се препушта васпитавање деце, да ли можда наркодилерима, који су све заступљенији око школа. Упозорио је на све већи проблем мушког стерилитета и додао да не вреде ни најлепша породилишта ни зграде ако изумиремо. Подвукао је да Србији треба здрав подмладак и да треба учинити све да се сачува омладина, да не пропада и не одлази из државе.

Проф. др Владимир Ђукић је додао да депопулација није проблем само Министарства за бригу о породици и демографију, а најмање индикација ефикасности истог. Наме, од 2015. године са проблемом депопулације суочава се цела Европа и то драстично. Тзв. тотални фертилитет је у веома развијеној Шведској (1,2 %), што они компензују великом миграцијом. Русија је 2020. године имала 1.700.000 преминулих, а свега 1.300.000 новорођених беба. Етнички Руси су за десет година изгубили 5,4 милиона људи. Стога, ово је проблем модерне цивилизације, поимања и жеље да се има потомство, те проблем који задире и у многа етичка питања. Управо због тога, неопходна је подршка свих, јер ово није само проблем политике и струке, већ државе која треба то да реши на системски начин. Изградњом путева и јачањем економије даје се озбиљан импулс, али је ипак, сматра, најбитнија промена свести људи да је наша радост и будућност у деци, образованој деци, у бризи о породици и подршци свима који учествују у томе. Изразио је уверење да ће 52 болнице, чије реновирање је започето, имати адекватне услове за борбу против стерилитета и вантелесну оплодњу, чему је неопходна подршка државе. Сходно томе, подржао је предлог да се део буџетских средстава преусмери у породилишта, уз напомену да треба утицати и на смањење броја абортуса. Министарки је пожелео већи буџет у следећем периоду, имајући у виду њену вољу и визију, те додао да сви треба да се фокусирају на арументовану и конструктивну критику без узајмног вређања.

Поводом ове тачке дневног реда није било више предлога ни дискусије.

Одбор је сагласно члану 229. Пословника Народне скупштине, размотрио Информацију о раду Министарства за бригу о породици и демографију за период 27. октобар - 31. децембар 2022. годинеи одлучио већином гласова (11 гласова за, 3 гласа уздржана од укупно 14 присутних) **да је прихвати**, о чему ће поднети извештај Народној скупштини.

Трећа тачка дневног реда: **Разматрање Информације о раду Министарства за бригу о породици и демографију за период јануар - март 2023. године**

Проф. др Дарија Кисић Тепавчевић, министарка Министарства за бригу о породици и демографију, навела је да је рад овог министарства детаљно изнет, да обухвата оба извештајна периода и нагласила да је ово министарство отворено за све аргументоване и добронамерне критике.

У дискусији поводом ове тачке дневног реда, учествовао је Бошко Обрадовић.

Бошко Обрадовић је у циљу доприноса решавању проблема катастрофалног демографског тренда, изнео неколико идеја које је инцирала и осмислила женска страна Покрета Двери под називом ''Једна је мајка'', а то је увођење дана породице као државног празника, чиме би породица заузмела централно место у држави. Сугерисао је и да сваки донети закон, уместо превасходног усклађивања са прописима Европске уније, треба да буде усклађен са интересом породице, уз напомену да би можда Уставом, као нову институцију, требало предвидети заштитника породице. Предлог је и да се мајкама посвети споменик, којим би се показала улога и значај мајке у нашој историји и друштву. Затим, сугерисао је увођење нерадне недеље и у приватном сектору, како би тај дан заиста био дан посвећен породици. Похвалио је намеру Града Београда да од 1. септембра за децу обезбеди бесплатне уџбенике, ужине и вртиће, али сматра да једна оваква иницијатива треба да буде заступљена на нивоу државе. Нагласио је да смо као друштво ушли у психопатологију насиља, почевши од медија, што сматра једним од основних узрока насиља у друштву, школи и породици. Изнео је податак да је 13 жена убијено од почетка године и подвукао да овакве појаве нису нормалне и да нису ствар само кривично-правне природе, већ да је неопходно налажење узрока за овакве и сличне породичне психопатологије. Наиме, поред пооштравања казнене политике, треба открити и спречити узроке који до тога доводе, а узроке види у систему вредности. Поновио је да систем вредности игра кључну ствар и по питању наталитета, због чега је важно промовисати лепоту рађања, мајчинства и родитељства. Као једну од позитивних мера, навео је системску пореску реформу, којом се породицама са више деце смањује порез, што је пракса у неким западним државама. Изнео је да нашем друштву недостаје промоција културе живота насупрот културе смрти, која је поприлично доминантна у западном систему вредности, са напоменом да је и промоција ЛГБТ права у много чему супротна култури живота. Критички се осврнуо на тзв. мигрантску идеологију и изјаву председника државе да су мигранти решење за депопулацију Србије и да би они могли да попуне упражњена села и још једном поновио значај промоције наших традиционалних породичних вредности, у које, сматра, треба укључити и различите традиционалне верске заједнице.

Проф. др Дарија Кисић Тепавчевић, министарка Министарства за бригу о породици и демографију, поводом идеје о формирању националног центра за наталитет, додала је да схвата суштину намене овог центра. Изнела је да подела надлежности између министарстава није пратила и подела у оквиру центара за социјални рад, те да ово министарство у својој надлежности тренутно има само центре за породични смештај и хранитељство. Део министарства који се бави породично правном заштитом, покренуће иницијативе за породичне центре, а идеја је да се питање породице и демографије одвоји од социјалног питања. Поводом изнете тврдње о великом броју стерилитета, рекла је да ово питање није значајно и да овај разлог обухвата само 2% у укупној структури разлога депопулације. Мање рађање објашава се тиме што се жене у све старијем узрасту одлучују на заснивање породице и рађање. Примера ради, пре 50 година, узраст мајке приликом рађања првог детета био је 23 године, а сада је то 30 година, што на основу истраживања овог министарства, на годишњем нивоу износи око 20 хиљада „изгубљене деце“, само због померања ове границе. Такође, рађање помера и већа свест жена о значају њиховог образовање, што треба подржати уз истовремено подстицање ових жена на рађање. Поменуте пореске олакшице су познате мере у другим земљама, али то отвара поље дискриминације, као и велики број проблема у примени.

Поводом ове тачке дневног реда није било више предлога ни дискусије.

Одбор је сагласно члану 229. Пословника Народне скупштине, размотрио Информацију о раду Министарства за бригу о породици и демографију за период јануар-март 2023. године и одлучио већином гласова (10 гласова за, 3 гласа уздржана 1 није гласао, од укупно 14 присутних) **да је прихвати**, о чему ће поднети извештај Народној скупштини.

Четврта тачка дневног реда: **Образовање Радне групе за разматрање представки грађана и организација**

Полазећи од тога да Народна скупштина у оквиру својих надлежности врши представничку, законодавну, изборну и контролну функцију, председник Одбора доц. др прим. Дарко Лакетић, је истакао да одбори као радна тела Народне скупштине, поред осталог разматрају иницијативе, предлоге и представке грађана у оквиру свог делокруга.

Према овлашћењу председника одбора саржаном у члану 44. став 6. Пословника Народне скупштине, за чланове Радне групе за разматрање представки грађана и организација одредио је др Марка Богдановића, Светлану Милијић и Ђорђа Ђорђића и додао да ће чланови Радне групе након седнице добити материјал односно пристигле представке, које ће размотрити на свом састанку заједно са службом Одбора, а затим ће на наредној седници известити Одбор о предлозима за поступање по овим представкама.

Поводом ове тачке дневног реда није било више предлога ни дискусије.

Пета тачка дневног реда: **Разно**

Председник Одбора доц. др прим. Дарко Лакетић обавестио је присутне да је примљен допис Министарства здравља којим траже да Одбор одреди односно потврди свог представника за члана Комисије за борбу против ХИВ/АИДС-а и туберкулозе, која је образована Одлуком Владе Републике Србије 05број 02-5505/21 од 16. јуна 2021. године, на временски период од пет година. Подсетио је да је у претходном сазиву Народне скупштине, Одбор за здравље и породицу, одредио њега као за члана ове комисије, а др Драгану Баришић за заменика, која сада није народни посланик. Због континуитета у раду Комсије, предложио је да он настави рад у овој комисији, а за заменика члана предложио је проф. др Зорана Радојичића.

Одбор је већином гласова (9 гласова за, 1 глас против, 1 глас уздржан, није гласало 3 од укупно 14 присутних ) прихватио **предлог Одбора** да се за члана Комисије за борбу против ХИВ/АИДС-а и туберкулозе, именује доц. др прим. Дарко Лакетић, а за заменика члана ове комисије проф. др Зоран Радојичић.

Поводом ове тачке дневног реда није било више предлога ни дискусије.

Седница је завршена у 14,45 часова.

СЕКРЕТАР ПРЕДСЕДНИК

Божана Војиновић Доц. др прим. Дарко Лакетић